**PRAVILNIK O DAVANjU OVLAŠTENjA FIZIČKIM LICIMA ZA PROJEKTOVANjE, GRAĐENjE, NADZOR NAD GRAĐENjEM I REVIZIJU PROJEKTNE DOKUMENTACIJE**

**DIO PRVI - OPĆE ODREDBE**

**Član 1**

**(Predmet)**

Ovim pravilnikom utvrđuju se uslovi i postupak za davanje ovlaštenja fizičkim licima (u daljnjem tekstu: "licenca") za izradu prostorno-planske dokumentacije, izradu tehničke dokumentacije, građenje, nadzor nad građenjem, reviziju tehničke dokumentacije kao i registar licenci.

**Član 2**

**(Licenca)**

(1) Licenca je upravni akt koji ovlašćuje fizičko lice da može obavljati poslove izrade prostorno-planske dokumentacije, izradu tehničke dokumentacije, građenja, nadzora nad građenjem i revizije tehničke dokumentacije.

(2) Licenca ima svoju šifru, broj i datum izdavanja.

(3) Vrsta licence se određuje šifrom licence.

(4) Šifra iz stava (2) ovog člana se sastoji od:

a) slovne oznake LBD (licenca Brčko Distrikta);

b) oznake grupe licenci (slovna oznaka)

c) rednog broja u grupi.

(5) Licenca se izdaje na obrascu A4 formata.

**DIO DRUGI - IZDAVANJE I VRSTE LICENCI, REGISTAR I LIČNI PEČAT**

GLAVA I. IZDAVANJE LICENCI

**Član 3**

**(Izdavač licence)**

(1) Licence se izdaju za:

a) izradu prostorno-planske dokumentacije,

b) izradu tehničke dokumentacije,

c) građenje,

d) nadzor nad građenjem,

e) reviziju tehničke dokumentacije.

(2) Licence iz stava (1) ovog člana, u skladu sa Zakonom o prostornom planiranju i građenju (u daljnjem tekstu: "Zakon") i ovim pravilnikom, izdaje Odjeljenje za javnu sigurnost (u daljnjem tekstu: "Odjeljenje").

**Član 4**

**(Zahtjev za izdavanje licence)**

(1) Zahtjev za izdavanje licence podnosi se Odjeljenju.

(2) Zahtjev iz stava (1) ovog člana sadrži:

a) ime i prezime;

b) ime jednog roditelja;

c) jedinstveni matični broj;

d) dan, mjesec i godinu rođenja;

e) mjesto rođenja, općinu, kanton, entitet i državu;

f) prebivalište;

g) adresu.

**Član 5**

**(Prilozi uz zahtjev za izdavanje licence)**

(1) Uz zahtjev za izdavanje licence prilaže se:

a) *(brisano)*

b) kopija diplome o stečenoj stručnoj spremi;

c) kopija uvjerenja o položenom stručnom ispitu;

d) dokaz o radnom iskustvu kao što je kopija radne knjižice ili uvjerenje o radnom iskustvu sa stepenom stručne spreme za koju se traži licenca.

(2) Lice koje je u inostranstvu steklo stručno obrazovanje, uz zahtjev za izdavanje licence i dokumentaciju iz stava (1) ovog člana, prilaže i jedan od sljedećih dokumenata:

a) ovjerenu kopiju nostrifikovane diplome;

b) drugi dokument o priznavanju diplome u Bosni i Hercegovini;

c) uvjerenje o položenom odgovarajućem stručnom ispitu u Bosni i Hercegovini.

(3) Stepen i vrsta stručne spreme, smjer i radno iskustvo potrebni za izdavanje odgovarajuće licence, utvrđuju se na osnovu podataka iz stava (1) tačka b), c) i d) ovog pravilnika.

(4) Na zahtjev Odjeljenja podnosi se na uvid i druga dokumentacija kojom se potvrđuje tačnost podataka.

**Član 6**

**(Opći uslov za izdavanje licence)**

Opći uslov za izdavanje licence je položen odgovarajući stručni ispit u Bosni i Hercegovini ili položen odgovarajući stručni ispit na teritoriji drugih republika bivše SFRJ najkasnije do 6. 4. 1992. godine, kao i položen ispit u drugim državama s kojima Bosna i Hercegovina ima potpisan sporazum o međusobnom priznavanju takvih ispita.

**Član 7**

**(Posebni uslovi)**

(1) Posebni uslovi za izdavanje licenci za izradu prostorno- planske dokumentacije su:

a) pet godina radnog iskustva;

b) odgovarajuća stručna sprema.

(2) Posebni uslovi za izdavanje licenci iz oblasti izrade tehničke dokumentacije su:

a) tri godine radnog iskustva;

b) odgovarajuća stručna sprema.

(3) Posebni uslovi za izdavanje licenci za građenje su:

a) dvije godine radnog iskustva;

b) odgovarajuća stručna sprema.

(4) Posebni uslovi za izdavanje licenci za vršenje nadzora nad građenjem su:

a) tri godine radnog iskustva;

b) odgovarajuća stručna sprema.

(5) Posebni uslovi za izdavanje licenci za vršenje revizije tehničke dokumentacije su:

a) posjedovanje licence Brčko Distrikta BiH za izradu tehničke dokumentacije;

b) pet godina radnog iskustva;

c) odgovarajuća stručna sprema.

**Član 8**

**(Rješenje o izdavanju licence)**

(1) O zahtjevu za izdavanje licence odlučuje šef Odjeljenja rješenjem.

(2) Rok za donošenje rješenja iz stava (1) ovog člana je 15 dana od dana podnošenja urednog zahtjeva.

**Član 9**

**(Odgovarajući stepeni obrazovanja)**

Stepeni obrazovanja stečeni po sistemu obrazovanja, zasnovanom na Bolonjskoj deklaraciji, u smislu ovog pravilnika, prilikom određivanja licenci su:

a) stepen obrazovanja "bachelor's degree" sa 1*8*0 bodova, odgovara stepenu "inženjer", VI stepen obrazovanja;

b) stepen "bachelor's degree" sa 240 bodova i "master's degree" odgovara stepenu "diplomirani inženjer", VII stepen obrazovanja.

GLAVA II. VRSTE LICENCI PREMA ZAVRŠENOJ STRUČNOJ SPREMI

**Odjeljak A. Vrste licenci za izradu dokumenata prostornog planiranja**

**Član 10**

**(Licence grupe A)**

(1) Licence iz oblasti prostorno-planske dokumentacije predstavljaju licence grupe A.

(2) Slovna oznaka A je sastavni dio šifre licenci iz stava (1) ovog člana.

**Član 11**

**(Licenca odgovornog planera za izradu dokumenata prostornog planiranja)**

(1) Šifra licence odgovornog planera za izradu dokumenata prostornog planiranja je LBD-A1.

(2) Odgovarajuća stručna sprema za izdavanje licence iz stava (1) ovog člana je završen arhitektonski fakultet i stečeno zvanje diplomirani inženjer arhitekture ili diplomirani prostorni planer.

**Član 12**

**(Licenca odgovornog urbaniste za izradu dokumenta prostornog planiranja iz oblasti niskogradnje)**

(1) Šifra licence odgovornog urbaniste za rukovođenje izradom dokumenata prostornog planiranja iz oblasti niskogradnje je LBD-A2.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer saobraćaja ili diplomirani građevinski inženjer.

**Član 13**

**(Licenca odgovornog urbaniste za izradu planova komunalne infrastrukture)**

(1) Šifra licence odgovornog urbaniste za rukovođenje izradom urbanističkih planova komunalne infrastrukture je LBD-A3.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer elektrotehnike, diplomirani inženjer mašinstva, diplomirani inženjer građevinarstva, diplomirani inženjer pejzažne arhitekture.

**Odjeljak B. Vrste licenci za izradu tehničke dokumentacije**

**Član 14**

**(Licence grupe B)**

(1) Licence iz oblasti izrade tehničke dokumentacije predstavljaju licence grupe B.

(2) Slovna oznaka B je sastavni dio šifre licenci iz stava (1) ovog člana.

**Član 15**

**(Licenca odgovornog projektanta arhitektonskih projekata, uređenja slobodnih prostora)**

(1) Šifra licence odgovornog projektanta arhitektonskih projekata, uređenja slobodnih prostora je LBD-B1.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer arhitekture.

(3) Imalac licence iz stava (1) ovog člana ovlašten je za izradu:

a) svih arhitektonskih projekata i generalnih rješenja svih vrsta građevina;

b) projekata uređenja slobodnih i zelenih prostora;

c) projekata konstrukcija građevina visokogradnje do maksimalne spratnosti podrum i tri nadzemne etaže, ukupne površine do 400 m2;

d) projektovanje, rekonstrukciju i sanaciju sekundarne mreže i priključaka vodovoda i kanalizacije.

**Član 16**

**(Licenca odgovornog projektanta građevinskih konstrukcija objekta visokogradnje, niskogradnje i hidrogradnje)**

(1) Šifra licence odgovornog projektanta građevinskih konstrukcija objekata visokogradnje, niskogradnje i hidrogradnje je LBD-B2.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer građevinarstva i položen stručni ispit iz oblasti "konstrukcije.

(3) Imalac licence iz stava (1) ovog člana ovlašten je za:

a) projektovanje konstrukcije, rekonstrukciju i sanaciju konstrukcije svih objekata visokogranje i niskogradnje, konstrukcijskih sistema svih vrsta i složenosti, materijala, raspona, spratnosti i visina;

b) projektovanje, rekonstrukciju i sanaciju mostova svih konstrukcijskih sistema, materijala, raspona i složenosti;

c) projektovanje, rekonstrukciju i sanaciju tunelskih i podzemnih konstrukcija, potpornih zidova, temeljnih jama, sanacija klizišta i temelja svih vrsta objekata;

d) projektovanje, rekonstrukciju i sanaciju puteva ranga ispod regionalnog i prilaza, uređenja terena i slobodnih površina;

e) projektovanje, rekonstrukciju i sanaciju nasutih brana i visokih betonskih brana svih konstrukcijskih sistema i ostalih konstrukcija hidrotehničkih građevina;

f) projektovanje, rekonstrukciju i sanaciju sekundarne mreže i priključaka vodovoda i kanalizacije;

g) projektovanje, rekonstrukciju i sanaciju kanala i cijevi manjih postrojenja za pripremu vode za piće, otpadnih voda, crpnih stanica, rezervoara i objekata za opremu, komade i armaturu;

h) izradu arhitektonskih projekata građevina visokogradnje maksimalne spratnosti podrum i tri nadzemne etaže, ukupne površine do 400 m2, na lokacijama koje ne uživaju nikakav stepen zaštite, kao i čeličnih i betonskih industrijskih hala i skladišnih prostora, nadstrešnica, silosa i rezervoara.

**Član 17**

**(Licenca odgovornog projektanta građevinskih konstrukcija objekata visokogradnje)**

(1) Šifra licence odgovornog projektanta građevinskih konstrukcija objekata visokogradnje je LBD-B3.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani građevinski inženjer općeg smjera, smjera za visokogradnju, smjera za industrijsku gradnju i urbanističko-komunalnog smjera.

(3) Imalac licence iz stava (1) ovog člana ovlašten je za:

a) projektovanje, rekonstrukciju i sanaciju svih objekata konstrukcije visokogradnje, konstrukcijskih sistema svih vrsta i složenosti, materijala, raspona spratnosti i visina;

b) projektovanje, rekonstrukciju i sanaciju puteva ranga ispod regionalnog i prilaza, potpornih zidova i propusta, uređenja terena i slobodnih površina;

c) projektovanje, rekonstrukciju i sanaciju mostova svih konstrukcijskih sistema, materijala, raspona i složenosti;

d) projektovanje, rekonstrukciju i sanaciju sekundarne mreže i priključaka vodovoda i kanalizacije;

e) projektovanje, rekonstrukciju i sanaciju kanala i cijevi manjih postrojenja za pripremu vode za piće, otpadnih voda, crpnih stanica, rezervoara i objekata za opremu, komade i armaturu;

f) izradu arhitektonskih projekata građevina visokogradnje maksimalne spratnosti podrum i tri nadzemne etaže, ukupne površine do 400 m2, na lokacijama koje ne uživaju nikakav stepen zaštite, na lokacijama koje ne uživaju nikakav stepen zaštite kao i čeličnih i betonskih industrijskih hala i skladišnih prostora, nadstrešnica, silosa i rezervoara.

**Član 18**

**(Licenca odgovornog projektanta građevinskih konstrukcija objekata niskogradnje)**

(1) Šifra licence odgovornog projektanta građevinskih konstrukcija objekata niskogradnje je LBD-B4.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer građevinarstva i položen stručni ispit iz oblasti "niskogradnja".

(3) Imalac licence iz stava (1) ovog člana ovlašten je za projektovanje, rekonstrukciju i sanaciju:

a) svih vrsta objekata niskogradnje;

b) željezničkih pruga i željezničkih stanica;

c) zemljanih radova kao što su nasip, usjeka, zasjeka, galerija i saobraćajnih tunela, potpornih zidova i propusta, zaštite temeljnih jama;

d) uređenja terena i slobodnih površina;

e) mostova raspona do 20 m;

f) projektovanje rekonstrukciju i sanaciju sekundarne mreže i priključaka vodovoda i kanalizacije;

g) projektovanje, rekonstrukciju i sanaciju kanala i cijevi manjih postrojenja za pripremu vode za piće, otpadnih voda, crpnih stanica, rezervoara i objekata za opremu, komade i armaturu;

h) izradu arhitektonskih projekata građevina visokogradnje maksimalne spratnosti podrum i tri nadzemne etaže, ukupne površine do 400 m2, na lokacijama koje ne uživaju nikakav stepen zaštite.

**Član 19**

**(Licenca odgovornog projektanta građevinskih objekata hidrogradnje)**

(1) Šifra licence odgovornog projektanta građevinskih objekata hidrogradnje je LBD-B5.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani građevinski inženjer hidrotehničko-konstruktivnog smjera.

(3) Imalac licence iz stava (1) ovog člana ovlašten je za:

a) projektovanje, rekonstrukciju i sanaciju svih objekata konstrukcije visokogradnje, svih vrsta i složenosti konstrukcijskih sistema, materijala, raspona spratnosti i visina;

b) projektovanje, rekonstrukciju i sanaciju puteva ranga ispod regionalnog i prilaza, manjih potpornih zidova visine do 5 m i propusta;

c) projektovanje, rekonstrukciju i sanaciju unutrašnjih instalacija vodovoda i kanalizacije u objektima visokogradnje;

d) projektovanje, rekonstrukciju i sanaciju zemljanih radova, zaštita rovova i jama;

e) projektovanje, rekonstrukciju i sanaciju vanjskih mreža, instalacija vodovoda i kanalizacije svih pratećih hidrotehničkih objekata (magistralnih vodova, kolektora, crpnih stanica, bazena);

f) projektovanje, rekonstrukciju i sanaciju melioracionih sistema uređenja vodnih tokova i odbrambenih nasipa, sistema za prečišćavanje vode;

g) projektovanje, rekonstrukciju i sanaciju hidrotehničkih tunela i hidrotehničkih podzemnih objekata, objekata šahtova, brana do 15 m visine, crpnih stanica i drenažnih sistema;

h) projektovanje, rekonstrukciju i sanaciju propusta i mostova raspona do 20 m;

i) projektovanje, rekonstrukciju i sanaciju hidrotehničkih i vodoprivrednih sistema;

j) projektovanje, rekonstrukciju i sanaciju pristupnih gradilišnih puteva, uređenja terena i slobodnih površina;

k) izradu arhitektonskih projekata građevina visokogradnje maksimalne spratnosti podrum i tri nadzemne etaže, ukupne površine do 400 m2, na lokacijama koje ne uživaju nikakav stepen zaštite.

**Član 20**

**(Licenca odgovornog projektanta hidrotehničkih objekata i instalacija vodovoda i kanalizacije)**

(1) Šifra licence odgovornog projektanta hidrotehničkih objekata i instalacija vodovoda i kanalizacije je LBD-B6.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer građevinarstva i položen stručni ispit iz oblasti "hidrotehnika".

(3) Imalac licence iz stava (1) ovog člana ovlašten je za:

a) projektovanje, rekonstrukciju i sanaciju svih vrsta hidrotehničkih objekata (transportnih cjevovoda, mreža, instalacija vodovoda i kanalizacije svih pratećih hidrotehničkih objekata);

b) projektovanje, rekonstrukciju i sanaciju svih objekata konstrukcije visokogradnje, svih vrsta i složenosti konstrukcijskih sistema, materijala, raspona spratnosti i visina;

c) projektovanje, rekonstrukciju i sanaciju puteva ranga ispod regionalnog i prilaza, manjih potpornih zidova visine do 5 m i propusta;

d) projektovanje, rekonstrukciju i sanaciju unutrašnjih instalacija vodovoda i kanalizacije u objektima visokogradnje, svih složenosti;

e) projektovanje, rekonstrukciju i sanaciju zemljanih radova zaštite rovova i jama;

f) projektovanje, rekonstrukciju i sanaciju hidrotehničkih i vodoprivrednih sistema;

g) projektovanje, rekonstrukciju i sanaciju melioracionih sistema, uređenja vodnih tokova i odbrambenih nasipa, sistema za prečišćavanje vode;

h) projektovanje, rekonstrukciju i sanaciju hidrotehničkih tunela i hidrotehničkih podzemnih objekata, objekata šahtova, crpnih stanica i drenažnih sistema;

i) projektovanje, rekonstrukciju i sanaciju puteva ranga ispod regionalnog i prilaza, potpornih zidova i propusta, uređenja terena i slobodnih površina;

j) izradu arhitektonskih projekata građevina visokogradnje maksimalne spratnosti podrum i tri nadzemne etaže, ukupne površine do 400 m2, na lokacijama koje ne uživaju nikakav stepen zaštite.

**Član 21**

**(Licenca odgovornog projektanta instalacija objekata vodosnabdijevanja, termotehnike, termoenergetike, procesne i plinske tehnike)**

(1) Šifra licence odgovornog projektanta instalacija objekata vodosnabdijevanja, termotehnike, termoenergetike, procesne i plinske tehnike je LBD-B7.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer mašinstva smjera iz oblasti termotehnike ili procesne tehnike.

(3) Imalac licence iz stava (1) ovog člana ovlašten je za:

a) izradu projekata mašinskih instalacija objekata vodosnabdijevanja i industrijskih voda;

b) izradu projekata iz oblasti hidrotehnike i hidroenergetike;

c) izradu projekata iz oblasti termotehnike;

d) izradu projekata iz oblasti termoenergetike;

e) izradu projekata iz oblasti procesne tehnike;

f) izradu projekata iz oblasti gasne tehnike.

**Član 22**

**(Licenca odgovornog projektanta transportnih sredstava, mašinskih konstrukcija i tehnologije, mašinskih dijelova skretnica)**

(1) Šifra licence odgovornog projektanta transportnih sredstava, mašinskih konstrukcija i tehnologije, mašinskih dijelova skretnica je LBD-B8.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer mašinstva.

(3) Imalac licence iz stava (1) ovog člana ovlašten je za:

a) izradu projekata iz oblasti transportnih sredstava, skladišta i mašinskih konstrukcija i tehnologije;

b) izradu projekata iz oblasti mašinskih dijelova skretnica, željezničke opreme i pribora.

**Član 23**

**(Licenca odgovornog projektanta elektroenergetskih instalacija niskog, srednjeg i visokog napona - razvodna postrojenja i prenos električne energije)**

(1) Šifra licence odgovornog projektanta elektroenergetskih instalacija niskog, srednjeg i visokog napona - razvodna postrojenja i prenos električne energije je LBD-B9.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer elektrotehnike, smjer elektroenergetika.

(3) Imalac licence iz stava (1) ovog člana ovlašten je za projektovanje elektroenergetskih instalacija niskog, srednjeg i visokog napona - razvodna postrojenja i prenos električne energije.

**Član 24**

**(Licenca odgovornog projektanta upravljanja elektromotornim pogonima - automatika, mjerenja i regulacija)**

(1) Šifra licence odgovornog projektanta upravljanja elektromotornim pogonima - automatika, mjerenja i regulacija je LBD-B10

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer elektrotehnike, smjer automatika i elektronika.

(3) Imalac licence iz stava (1) ovog člana ovlašten je za projektovanje upravljanja elektromotornim pogonima - automatika, mjerenja i regulacija.

**Član 25**

**(Licenca odgovornog projektanta telekomunikacijskih i informatičkih mreža i sistema)**

(1) Šifra licence odgovornog projektanta telekomunikacijskih i informatičkih mreža i sistema je LBD-B11.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer elektrotehnike smjer telekomunikacije, računarstvo ili informatika.

(3) Imalac licence iz stava (1) ovog člana ovlašten je za:

a) projektovanje telekomunikacijskih i informatičkih mreža i sistema;

b) projektovanje telekomunikacijskog saobraćaja.

**Član 26**

**(Licenca odgovornog projektanta saobraćaja i saobraćajne signalizacije)**

(1) Šifra licence odgovornog projektanta saobraćaja i saobraćajne signalizacije je LBD-B12.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer saobraćaja.

(3) Imalac licence iz stava (1) ovog člana ovlašten je za projektovanje saobraćaja i saobraćane signalizacije.

**Član 27**

**(Licenca odgovornog projektanta tehnološkog procesa)**

(1) Šifra licence odgovornog projektanta tehnološkog procesa je LBD-B13.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer tehnologije.

(3) Na licenci iz stava (1) ovog člana se obavezno navodi oblast za koju se izdaje licenca u zavisnosti od stečenog zvanja.

(4) Imalac licence iz stava (1) ovog člana ovlašten je za:

a) projektovanje tehnoloških procesa;

b) projektovanje rekonstrukcije i sanacije tehnoloških procesa.

**Član 28**

**(Licenca odgovornog projektanta geodetskih radova)**

(1) Šifra licence odgovornog projektanta geodetskih radova je LBD-B14.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer geodezije.

(3) Odgovorni projektant geodetskih radova je ovlašten da izrađuje idejne projekte, glavne projekte i projekte izvedenog stanja geodetskih radova iz oblasti:

a) osnovnih geodetskih radova;

b) premjera i katastra;

c) uređenje zemljišne teritorije komasacijom;

d) geodetskih informacionih sistema;

e) geodetskih metrologija i standarda;

f) kartografije;

g) građevinarstva i arhitekture;

h) mašinstva i brodogradnje;

i) poljoprivrede i šumarstva;

j) rudarstva i hidrotehnike.

**Član 29**

**(Licenca odgovornog projektanta uređenja ozelenjavanja prostora, šumskih i poljoprivrednih zemljišta)**

(1) Šifra licence odgovornog projektanta uređenja ozelenjavanja prostora, šumskih i poljoprivrednih zemljišta je LBD-B15.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer šumarstva ili diplomirani inženjer hortikulture.

(3) Imalac licence iz stava (1) ovog člana ovlašten je za izradu projekata uređenja ozelenjavanja prostora, šumskih i poljoprivrednih zemljišta.

**Član 30**

**(Licenca odgovornog projektanta projekata i elaborata zaštite od požara)**

(1) Šifra licence odgovornog projektanta projekata i elaborata zaštite od požara je LBD-B16.

(2) Izuzetno od uslova propisanih u članu 7. ovog Pravilnika, odgovarajuća stručna sprema za izdavanje licence iz stava (1) ovog člana je:

a) završen sedmi stepen stručne spreme iz oblasti zaštite od požara;

b) najmanje dvije godine radnog iskustva u struci;

c) položen stručni ispit za projektovanje iz oblasti zaštite od požara.

(3) Licenca iz stava (1) ovog člana može se izdati i licu koje ispunjava sljedeće uslove:

a) sedmi stepen stručne spreme iz građevinske, arhitektonske, tehnološke, sigurnosne, zaštite na radu, mašinske, elektro i druge tehničke struke;

b) najmanje pet godina radnog iskustva u struci;

c) položen stručni ispit za projektovanje u oblasti zaštite od požara.

(4) Imalac licence iz stava (1) ovog člana ovlašten je za izradu projekata i elaborata zaštite od požara u skladu sa posebnim zakonom.

**Član 31**

**(Licenca odgovornog projektanta elaborata zaštite od požara)**

(1) Šifra licence odgovornog projektanta elaborata zaštite od požara je LBD-B17.

(2) Izuzetno od uslova propisanih u članu 7. ovog pravilnika, odgovarajuća stručna sprema za izdavanje licence iz stava (1) ovog člana je:

a) završen šesti stepen stručne spreme iz oblasti zaštite od požara;

b) najmanje dvije godine radnog iskustva u struci;

c) položen stručni ispit za projektovanje iz oblasti zaštite od požara.

(3) Imalac licence iz stava (1) ovog člana ovlašten je za izradu elaborata zaštite od požara u skladu sa posebnim zakonom.

**Odjeljak C. Vrste licenci za građenje**

**Član 32**

**(Licence grupe C)**

(1) Licence za građenje predstavljaju licence grupe C.

(2) Slovna oznaka C je sastavni dio šifre licenci iz stava (1) ovog člana.

**Član 33**

**(Licenca odgovornog izvođača radova objekata visokogradnje)**

(1) Šifra licence odgovornog izvođača radova objekata visokogradnje je LBD-C1.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer arhitekture.

(3) Imalac licence iz stava (1) ovog člana ovlašten je za:

a) izgradnju objekata visokogradnje spratnosti do Su+P+4+Pk ili 20 m visine, objekata raspona konstrukcije do 12m;

b) izvođenje svih vrsta građevinsko-zanatskih radova za sve objekte visokogradnje;

c) izradu unutrašnjih instalacija vodovoda i kanalizacije i priključaka na primarnu mrežu;

d) izradu sekundarne mreže vodovoda i kanalizacije u okviru kompleksa izgradnje objekata i priključaka na primarnu mrežu;

e) uređenje terena i slobodnih površina;

f) izgradnju prilaza i pristupnih puteva u okviru kompleksa izgradnje objekta.

**Član 34**

**(Licenca odgovornog izvođača radova na objektima visokogradnje, niskogradnje i hidrogradnje)**

(1) Šifra licence odgovornog izvođača radova na objektima visokogradnje, niskogradnje i hidrogradnje je LBD-C2.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani građevinski inženjer konstruktivnog smjera, diplomirani građevinski inženjer općeg smjera, urbanističko-komunalnog smjera, smjera za visokogradnju ili smjera za industrijsku gradnju.

(3) Imalac licence iz stava (1) ovog člana ovlašten je za:

a) izvođenje radova, rekonstrukciju i sanaciju svih objekata visokogradnje svih vrsta i složenosti konstrukcijskih sistema, materijala, raspona, spratnosti i visina;

b) izvođenje radova, rekonstrukciju i sanaciju mostova svih konstrukcijskih sistema, materijala, raspona i složenosti;

c) izvođenje radova, rekonstrukciju i sanaciju tunelskih i podzemnih konstrukcija, potpornih zidova, temeljnih jama, sanacija klizišta i temelja svih vrsta objekata;

d) izvođenje radova, rekonstrukciju i sanaciju puteva, prilaza, uređenja terena i slobodnih površina;

e) izvođenje radova, rekonstrukciju i sanaciju nasutih brana, betonskih brana svih konstrukcijskih sistema i ostalih konstrukcija, hidrotehničkih objekata;

f) izvođenje radova, rekonstrukciju i sanaciju unutrašnjih instalacija, mreže i priključaka vodovoda i kanalizacije;

g) radova (novih objekata, rekonstrukcija i sanacija) vanjskih mreža vodovoda i kanalizacije, svih vrsta hidrotehničkih objekata;

h) izvođenje građevinsko-zanatskih radova na objektima visokogradnje, niskogradnje i hidrogradnje;

i) terenska ispitivanja za potrebe izrade geotehničkih elaborata;

j) radove na poboljšanju tla u pogledu nosivosti;

k) duboko fundiranje u složenim uslovima (šipovi, dijafragme, bunari, kesoni i sl.);

l) izvođenje različitih tipova geotehničkih ankera;

m) specijalne radove na sanaciji klizišta;

n) zaštitu susjednih objekta u složenim geotehničkim uslovima dubokih iskopa ispod kota postojećih objekata;

nj) izradu različitih sistema za obaranje nivoa podzemnih voda.

**Član 35**

**(Licenca odgovornog izvođača radova na objektima niskogradnje)**

(1) Šifra licence odgovornog izvođača radova na objektima niskogradnje je LBD-C3.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer smjera niskogradnje.

(3) Imalac licence iz stava (1) ovog člana ovlašten je za izvođenje:

a) radova, rekonstrukciju i sanaciju na svim putevima, željezničkim prugama i stanicama;

b) radova, rekonstrukciju i sanaciju na kolovoznim konstrukcijama i gornjem stroju željeznica;

c) zemljanih radova, radova na galerijama i tunelima, potpornih zidova i propusta, zaštite temeljnih jama, uređenja terena i slobodnih površina;

d) radova, rekonstrukciju i sanaciju na mostovima raspona do 20 m;

e) radova, rekonstrukciju i sanaciju objekata visokogradnje spratnosti do Su+P+4+Pk ili 20 m visine;

f) radova, rekonstrukciju i sanaciju unutrašnjih instalacija vodovoda i kanalizacije i izvođenje priključaka;

g) radova (novih objekata, rekonstrukcija i sanacija) vanjskih mreža vodovoda i kanalizacije svih vrsta hidrotehničkih objekata;

h) izvođenje različitih tipova geotehničkih ankera;

i) specijalne radove na sanaciji klizišta;

j) izvođenje građevinsko-zanatskih radova na objektima visokogradnje, niskogradnje i hidrogradnje.

**Član 36**

**(Licenca odgovornog izvođača radova hidrotehničkih objekata i instalacija vodovoda i kanalizacije)**

(1) Šifra licence odgovornog izvođača radova hidrotehničkih objekata i instalacija vodovoda i kanalizacije je LBD-C4.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer hidrotehničkog smjera.

(3) Imalac licence iz stava (1) ovog člana ovlašten je za izvođenje:

a) radova (novih objekata, rekonstrukcija i sanacija) vanjskih transportnih cjevovoda, mreža vodovoda i kanalizacije svih vrsta hidrotehničkih objekata;

b) radova, rekonstrukciju i sanaciju unutrašnje instalacije vodovoda i kanalizacije u objektima visokogradnje;

c) zemljanih radova, zaštite rovova i jama;

d) radova, rekonstrukcija i sanaciju melioracionih sistema, uređenja vodenih tokova i odbrambenih nasipa, vodoprivrednih sistema, sistema za prečišćavanje otpadnih voda;

e) radova, rekonstrukciju i sanaciju hidrotehničkih tunela i hidrotehničkih podzemnih objekata, šahtova i slično;

f) radova, rekonstrukciju i sanaciju na branama do 15 m visine;

g) radova, rekonstrukciju i sanaciju objekata visokogradnje spratnosti do Su+P+4+Pk ili 20 m visine, objekata raspona konstrukcije do 12 m;

h) radova, rekonstrukciju i sanaciju na propustima i mostovima;

i) radova, rekonstrukciju i sanaciju uređenja terena i slobodnih površina;

j) građevinsko-zanatskih radova;

k) izradu različitih sistema za obaranje nivoa podzemnih voda;

l) izvođenje građevinsko-zanatskih radova na objektima visokogradnje, niskogradnje i hidrogradnje.

**Član 37**

**(Licenca odgovornog izvođača radova iz oblasti mašinstva)**

(1) Šifra licence odgovornog izvođača radova iz oblasti mašinstva je LBD-C5.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer mašinstva.

(3) Imalac licence iz stava (1) ovog člana ima ovlaštenje da vrši izvođenje radova na objektima iz oblasti mašinstva i to:

a) termotehnike;

b) procesne i plinske tehnike (novih objekata, rekonstrukcija i sanacija);

c) mašinskih instalacija objekata;

d) vodosnabdijevanja i industrijskih voda;

e) transportnih sredstava;

f) mašinskih konstrukcija i tehnologije;

g) hidrotehnike i hidroenergetike;

h) mašinskih dijelova skretnica, željezničke opreme i pribora;

i) zavarivanja i konstrukcija.

**Član 38**

**(Licenca odgovornog izvođača radova na elektroenergetskim instalacijama niskog, srednjeg i visokog napona, upravljanja elektromotornim pogonima -automatika, mjerenja i regulacija)**

(1) Šifra licence odgovornog izvođača radova na elektroenergetskim instalacijama niskog, srednjeg i visokog napona, upravljanja elektromotornim pogonima - automatika, mjerenja i regulacija je LBD-C6.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer elektrotehnike.

(3) Imalac licence iz stava (1) ovog člana ima ovlaštenje da vrši izvođenje radova na:

a) instalacijama niskog, srednjeg i visokog napona;

b) razvodnim postrojenjima;

c) elektromotornim pogonima, automatika mjerenje i regulacija;

d) telekomunikacijskim i informatičkim sistemima i mrežama.

**Član 39**

**(Licenca odgovornog izvođača radova telekomunikacijskih mreža i sistema telekomunikacijskog saobraćaja)**

(1) Šifra licence odgovornog izvođača radova telekomunikacijskih mreža i sistema telekomunikacijskog saobraćaja je LBD-C7.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer elektrotehnike smjer telekomunikacije, računarstvo ili informatika.

(3) Imalac licence iz stava (1) ovog člana ima ovlaštenje da vrši izvođenje radova na:

a) telekomunikacijskim i informatičkim sistemima i mrežama;

b) instalacijama niskog i srednjeg napona;

c) razvodnim postrojenjima.

**Član 40**

**(Licenca odgovornog izvođača radova nad izvođenjem objekata saobraćajne signalizacije)**

(1) Šifra licence odgovornog izvođača radova nad izvođenjem objekata saobraćajne signalizacije je LBD-C8.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani saobraćajni inženjer.

(3) Imalac licence iz stava (1) ovog člana ovlašten je za projektovanje, rekonstrukciju i sanaciju objekata saobraćajne signalizacije.

**Član 41**

**(Licenca odgovornog izvođača geodetskih radova)**

(1) Šifra licence odgovornog izvođača geodetskih radova je LBD-C9.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer geodezije.

(3) Imalac licence iz stava (1) ovog člana ima ovlaštenje da vrši izvođenje svih radova iz oblasti geodezije u skladu sa zakonom, a naročito:

a) osnovnih geodetskih radova;

b) premjer i katastar;

c) uređenje zemljišne teritorije komasacijom;

d) geodetski informacioni sistemi;

e) geodetska metrologija i standardi;

f) kartografija;

g) građevinarstvo i arhitektura;

h) poljoprivreda i šumarstvo;

i) rudarstvo i hidrotehika.

**Član 42**

**(Licenca odgovornog izvođača radova iz oblasti geologije i geotehničkih podloga)**

(1) Šifra licence odgovornog izvođača radova iz oblasti geologije i geotehničkih podloga je LBD-C10.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer geologije.

(3) Imalac licence iz stava (1) ovog člana je ovlašten za:

a) izvođenje inženjersko-geoloških, geofizičkih, hidrogeoloških i geotehničkih istraživačkih radova i terenskih ispitivanja u tlu i stijeni;

b) laboratorijska ispitivanja inženjerskih svojstava tla i stijena;

c) interpolaciju rezultata ispitivanja i istraživanja, iz tačaka a) i b) ovog stava, uz opis.

**Član 43**

**(Licenca odgovornog izvođača radova - inženjer)**

(1) Šifra licence odgovornog izvođača radova - inženjera je LBD-C11.

(2) Odgovarajuća stručna sprema za izdavanje licence iz stava (1) ovog člana je stečeno zvanje inženjer građevine (VI stepen).

(3) Imalac licence iz stava (1) ovog člana je ovlašten za izvođenje:

a) radova na objektima visokogradnje spratnosti do Su+P+2+Pot do 15 m visine i objektima manje složenosti konstrukcijskih sistema najvećeg raspona do 12m;

b) radova na putevima ranga ispod magistralnog, prilazima, uređenju terena i slobodnih površina;

c) radova na nasutim branama do 10 m visine;

d) zemljanih radova;

e) radova unutrašnjih instalacija, mreže i priključaka vodovoda i kanalizacije, hidrantskih mreža;

f) građevinsko-zanatskih radova na objektima visokogradnje, niskogradnje i hidrogradnje;

g) radova na propustima.

**Član 44**

**(Licenca odgovornog izvođača radova - tehničar)**

(1) Šifra licence odgovornog izvođača radova - tehničara je LBD-C12.

(2) Odgovarajuća stručna sprema za izdavanje licence iz stava (1) ovog člana je stečeno zvanje građevinski ili arhitektonski tehničar (IV stepen).

(3) Imalac licence iz stava (1) ovog člana je ovlašten za izvođenje:

a) radova na objektima visokogradnje spratnosti do Su+P+2+Pot, objektima manje složenosti konstrukcijskih sistema najvećeg raspona do 6 m;

b) radova na putevima ranga ispod magistralnog, prilaza, uređenja terena i slobodnih površina;

c) radova na nasutim branama do 10 m visine;

d) zemljanih radova;

e) radova unutrašnjih instalacija, mreže i priključaka vodovoda i kanalizacije, hidrantskih mreža;

f) građevinsko-zanatskih radova na objektima visokogradnje, niskogradnje i hidrogradnje.

**Član 45**

**(Licenca odgovornog izvođača mašinskih radova - inženjer)**

(1) Šifra licence odgovornog izvođača mašinskih radova - inženjera je LBD-C13.

(2) Odgovarajuća stručna sprema za izdavanje licence iz stava (1) ovog člana je stečeno zvanje inženjer mašinstva (VI stepen).

(3) Imalac licence iz stava (1) ovog člana je ovlašten za izvođenje radova na objektima iz oblasti mašinstva:

a) termotehnike;

b) procesne i plinske tehnike (rekonstrukcija i sanacija) i stambeno-poslovnih objekata spratnosti Su+P+1+Pk;

c) mašinskih instalacija objekata;

d) unutrašnjih instalacija vode i kanalizacije.

e) mašinskih dijelova skretnica, željezničke opreme i pribora.

**Član 46**

**(Licenca odgovornog izvođača mašinskih radova - tehničar)**

(1) Šifra licence odgovornog izvođača mašinskih radova - tehničara je LBD-C14.

(2) Odgovarajuća stručna sprema za izdavanje licence iz stava (1) ovog člana je stečeno zvanje mašinski tehničar (IV stepen).

(3) Imalac licence iz stava (1) ovog člana je ovlašten za izvođenje radova na objektima iz oblasti mašinstva:

a) grijanja, hlađenja i ventilacije stambeno-poslovnih objekata spratnosti Su+P+1+Pk;

b) plinske tehnike (novih objekata, rekonstrukcija i sanacija) stambeno-poslovnih objekata spratnosti Su+P+1+Pk;

c) unutrašnjih instalacija vode i kanalizacije.

**Član 47**

**(Licenca odgovornog izvođača elektroradova - inženjer)**

(1) Šifra licence odgovornog izvođača elektroradova - inženjer je LBD-C15.

(2) Odgovarajuća stručna sprema za izdavanje licence iz stava (1) ovog člana je stečeno zvanje inženjer elektrotehnike (VI stepen).

(3) Imalac licence iz stava (1) ovog člana je ovlašten za izvođenje radova na:

a) instalacijama niskog i srednjeg napona;

b) razvodnim postrojenjima;

c) telekomunikacijskim sistemima i mrežama.

**Član 48**

**(Licenca odgovornog izvođača elektroradova - tehničar)**

(1) Šifra licence odgovornog izvođača elektroradova - tehničara je LBD-C16.

(2) Odgovarajuća stručna sprema za izdavanje licence iz stava (1) ovog člana je stečeno zvanje elektrotehničar (IV stepen).

(3) Imalac licence iz stava (1) ovog člana je ovlašten za izvođenje radova na:

a) instalacijama slabe i jake struje unutar objekata stambeno-poslovnih objekata spratnosti Su+P+1+Pk;

b) telekomunikacijskim sistemima i mrežama.

**Odjeljak D. Vrste licenci za nadzor nad građenjem**

**Član 49**

**(Licence grupe D)**

(1) Licence za nadzor nad građenjem predstavljaju licence grupe D.

(2) Slovna oznaka D je sastavni dio šifre licenci iz stava (1) ovog člana.

**Član 50**

**(Opis poslova nadzora nad izvođenjem radova)**

Opis poslova iz oblasti nadzora nad izvođenjem radova je isti kao i opis poslova iz odgovarajuće licence za izvođenje radova.

**Član 51**

**(Licenca za nadzor nad izvođenjem radova objekata visokogradnje)**

(1) Šifra licence za nadzor nad izvođenjem radova na objektima visokogradnje je LBD-D1.

(2) Odgovarajuća stručna sprema za izdavane licence iz stava (1) ovog člana je stečeno zvanje diplomirani inženjer arhitekture ili posjedovanje licence LBD-C1.

(3) Nadzor se vrši u skladu sa ovlaštenjem datim licencom LBD-C1.

**Član 52**

**(Licenca za nadzor nad izvođenjem radova na objektima visokogradnje, niskogradnje i hidrogradnje)**

(1) Šifra licence za nadzor nad izvođenjem radova na objektima visokogradnje, niskogradnje i hidrogradnje je LBD-D2.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani građevinski inženjer konstruktivnog smjera, diplomirani građevinski inženjer općeg smjera, inženjer urbanističko-komunalnog smjera, smjera za visokogradnju ili smjera za industrijsku gradnju ili posjedovanje licence LBD-C2.

(3) Nadzor se vrši u skladu sa ovlaštenjem datim licencom LBD-C2.

**Član 53**

**(Licenca za nadzor nad izvođenjem radova na objektima niskogradnje)**

(1) Šifra licence za nadzor nad izvođenjem radova na objektima niskogradnje je LBD-D3.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer smjera saobraćajnice ili posjedovanje licence LBD-C3.

(3) Nadzor se vrši u skladu sa ovlaštenjem datim licencom LBD-C3.

**Član 54**

**(Licenca za nadzor nad izvođenjem radova hidrotehničkih objekata i instalacija vodovoda i kanalizacije)**

(1) Šifra licence za nadzor nad izvođenjem radova hidrotehničkih objekata i instalacija vodovoda i kanalizacije je LBD-D4.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer hidrotehničkog odsjeka ili posjedovanje licence LBD-C4.

(3) Nadzor se vrši u skladu sa ovlaštenjem datim licencom LBD-C4.

**Član 55**

**(Licenca za nadzor nad izvođenjem radova iz oblasti mašinstva)**

(1) Šifra licence za nadzor nad izvođenjem radova iz oblasti mašinstva je LBD-D5.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer mašinstva ili posjedovanje licence LBD-C5.

(3) Nadzor se vrši u skladu sa ovlaštenjem datim licencom LBD-C5.

**Član 56**

**(Licenca za nadzor nad izvođenjem radova na elektroenergetskim instalacijama niskog, srednjeg i visokog napona, upravljanja elektromotornim pogonima - automatika, mjerenja i regulacija)**

(1) Šifra licence za nadzor nad izvođenjem radova na elektroenergetskim instalacijama niskog i srednjeg napona upravljanja elektromotornim pogonima - automatika, mjerenja i regulacija je LBD-D6.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer elektrotehnike ili posjedovanje licence LBD-C6.

(3) Nadzor se vrši u skladu sa ovlaštenjem datim licencom LBD- C6.

**Član 57**

**(Licenca za nadzor nad izvođenjem radova telekomunikacijskih mreža i sistema telekomunikacijskog saobraćaja)**

(1) Šifra licence za nadzor nad izvođenjem radova na elektroenergetskim instalacijama telekomunikacijskih mreža i sistema telekomunikacijskog saobraćaja je LBD- D7.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer elektrotehnike ili posjedovanje licence LBD-C7.

(3) Nadzor se vrši u skladu sa ovlaštenjem datim licencom LBD-C7.

**Član 58**

**(Licenca za nadzor nad izvođenjem radova saobraćajne signalizacije)**

(1) Šifra licence za nadzor nad izvođenjem radova saobraćajne signalizacije je LBD-D8.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer elektrotehnike ili posjedovanje licence LBD-C8.

(3) Nadzor se vrši u skladu sa ovlaštenjem datim licencom LBD-C8.

**Član 59**

**(Licenca za nadzor nad izvođenjem geodetskih radova)**

(1) Šifra licence za nadzor nad izvođenjem geodetskih radova je LBD-D9.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer geodezije ili posjedovanje licence LBD-C9.

(3) Nadzor se vrši u skladu sa ovlaštenjem datim licencom LBD-C9.

**Član 60**

**(Licenca odgovornog izvođača radova iz oblasti geologije i geotehničkih podloga)**

(1) Šifra licence za nadzor nad izvođenjem radova iz oblasti geologije i geotehničkih podloga je LBD-D10.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer geologije ili posjedovanje licence LBD-C10.

(3) Nadzor se vrši u skladu sa ovlaštenjem datim licencom LBD-C10.

**Član 61**

**(Licenca za nadzor nad izvođenjem radova - inžinjer)**

(1) Šifra licence za nadzor nad izvođenjem građevinskih radova - inžinjer je LBD-D11.

(2) Odgovarajuća stručna sprema za izdavanje licence iz stava (1) ovog člana je stečeno zvanje inžinjer građevine (VI stepen) ili posjedovanje licence LBD-C11**.**

(3) Nadzor se vrši u skladu sa ovlaštenjem datim licencom LBD-C11.

**Član 62**

**(Licenca za nadzor nad izvođenjem radova - tehničar)**

(1) Šifra licence za nadzor nad izvođenjem građevinskih radova je LBD-D12.

(2) Odgovarajuća stručna sprema za izdavanje licence iz stava (1) ovog člana je stečeno zvanje građevinski ili arhitektonski tehničar (IV stepen) ili posjedovanje licence LBD-C12.

(3) Nadzor se vrši u skladu sa ovlaštenjem datim licencom LBD-C12.

**Član 63**

**(Licenca za nadzor nad izvođenjem mašinskih radova - inženjer)**

(1) Šifra licence za nadzor nad izvođenjem mašinskih radova - inženjer je LBD-D13.

(2) Odgovarajuća stručna sprema za izdavanje licence iz stava (1) ovog člana je stečeno zvanje inženjer mašinstva (VI stepen) ili posjedovanje licence LBD-C13.

(3) Nadzor se vrši u skladu sa ovlaštenjem datim licencom LBD-C13.

**Član 64**

**(Licenca za nadzor nad izvođenjem mašinskih radova - tehničar)**

(1) Šifra licence za nadzor nad izvođenjem mašinskih radova - tehničar je LBD-D14.

(2) Odgovarajuća stručna sprema za izdavanje licence iz stava (1) ovog člana je stečeno zvanje mašinski tehničar (IV stepen) ili posjedovanje licence LBD-C14.

(3) Nadzor se vrši u skladu sa ovlaštenjem datim licencom LBD-C14.

**Član 65**

**(Licenca za nadzor nad izvođenjem elektroradova - inženjer)**

(1) Šifra licence za nadzor nad izvođenjem radova iz oblasti elektrotehnike - inženjer je LBD-D15.

(2) Odgovarajuća stručna sprema za izdavanje licence iz stava (1) ovog člana je stečeno zvanje inženjer elektrotehnike (VI stepen) ili posjedovanje licence LBD-C15.

(3) Nadzor se vrši u skladu sa ovlaštenjem datim licencom LBD-C15.

**Član 66**

**(Licenca za nadzor nad izvođenjem elektroradova - tehničar)**

(1) Šifra licence za nadzor nad izvođenjem elektroradova - tehničar je LBD-D16.

(2) Odgovarajuća stručna sprema za izdavanje licence iz stava (1) ovog člana je stečeno zvanje elektrotehničar (IV stepen) ili posjedovanje licence LBD-C16.

(3) Nadzor se vrši u skladu sa ovlaštenjem datim licencom LBD-C16.

**Odjeljak E. Vrste licenci za reviziju tehničke dokumentacije**

**Član 67**

**(Licence grupe E)**

(1) Licence za ovlaštene revidente projektne dokumentacije predstavljaju licence grupe E.

(2) Slovna oznaka E je sastavni dio šifre licenci iz stava (1) ovog člana.

**Član 68**

**(Licenca ovlaštenog revidenta projekata arhitektonskih projekata, uređenja slobodnih prostora)**

(1) Šifra licence ovlaštenog revidenta arhitektonskih projekata, uređenja slobodnih prostora je LBD-E1.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer arhitekture i posjedovanje licence LBD-B1.

**Član 69**

**(Licenca ovlaštenog revidenta projekata građevinskih konstrukcija objekata visokogradnje, niskogradnje i hidrogradnje)**

(1) Šifra licence ovlaštenog revidenta projekata građevinskih konstrukcija objekata visokogradnje, niskogradnje i hidrogradnje je LBD-E2.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer građevinarstva i položen stručni ispit iz oblasti "konstrukcije" i posjedovanje licence LBD B2.

**Član 70**

**(Licenca ovlaštenog revidenta projekata građevinskih konstrukcija objekata visokogradnje)**

(1) Šifra licence ovlaštenog revidenta projekata građevinskih konstrukcija objekata visokogradnje je LBD-E3.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani građevinski inženjer općeg smjera, inženjer urbanističko-komunalnog smjera, smjera za visokogradnju ili smjera za industrijsku gradnju i posjedovanje licence LBD-B3.

**Član 71**

**(Licenca ovlaštenog revidenta projekata građevinskih konstrukcija objekata niskogradnje)**

(1) Šifra licence ovlaštenog revidenta projekata građevinskih konstrukcija objekata niskogradnje je LBD-E4.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer građevinarstva i položen stručni ispit iz oblasti "niskogradnja" i posjedovanje licence LBD B4.

**Član 72**

**(Licenca ovlaštenog revidenta projekata građevinskih objekata hidrogradnje)**

(1) Šifra licence ovlaštenog revidenta projekata građevinskih objekata hidrogradnje je LBD-E5.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani građevinski inženjer hidrotehničko-konstruktivnog smjera i posjedovanje licence LBD-B5.

**Član 73**

**(Licenca ovlaštenog revidenta projekata hidrotehničkih objekata i instalacija vodovoda i kanalizacije)**

(1) Šifra licence ovlaštenog revidenta projekata hidrotehničkih objekata i instalacija vodovoda i kanalizacije je LBD-E6.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer građevinarstva i položen stručni ispit iz oblasti "hidrotehnika" i posjedovanje licence LBD B6.

**Član 74**

**(Licenca ovlaštenog revidenta projekta vodosnabdijevanja, termotehnike, termoenergetike, procesne i plinske tehnike)**

(1) Šifra licence ovlaštenog revidenta projekta termotehnike, termoenergetike, procesne i plinske tehnike je LBD-E7.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer mašinstva smjera iz oblasti termotehnike ili procesne tehnike i posjedovanje licence LBD-B7.

**Član 75**

**(Licenca ovlaštenog revidenta projekta transportnih sredstava, mašinskih konstrukcija i tehnologije, mašinskih dijelova skretnica)**

(1) Šifra licence ovlaštenog revidenta projekta transportnih sredstava, mašinskih konstrukcija i tehnologije, mašinskih dijelova skretnica je LBD-E8.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer mašinstva i posjedovanje licence LBD-B8.

**Član 76**

**(Licenca ovlaštenog revidenta projekata elektroenergetskih instalacija niskog, srednjeg i visokog napona - razvodna postrojenja i prenos električne energije)**

(1) Šifra licence ovlaštenog revidenta projekta elektroenergetskih instalacija srednjeg i visokog napona - razvodna postrojenja i prenos električne energije je LBD- E9.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer elektrotehnike, smjer elektroenergetika ili automatika i elektronika i posjedovanje licence LBD-B9.

**Član 77**

**(Licenca ovlaštenog revidenta projekata upravljanja elektromotornim pogonima - automatika, mjerenja i regulacija)**

(1) Šifra licence ovlaštenog revidenta projekta, upravljanja elektromotornim pogonima - automatika, mjerenja i regulacija je LBD-E10.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer elektrotehnike, smjer elektroenergetika ili automatika i elektronika i posjedovanje licence LBD-B10.

**Član 78**

**(Licenca ovlaštenog revidenta projekata telekomunikacijskih i informatičkih mreža i sistema)**

(1) Šifra licence ovlaštenog revidenta projekta telekomunikacijskih i informatičkih mreža i sistema je LBD- F11.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer elektrotehnike, smjer telekomunikacije, računarstvo ili informatika i posjedovanje licence LBD-B11.

**Član 79**

**(Licenca ovlaštenog revidenta projekata saobraćaja i saobraćajne signalizacije)**

(1) Šifra licence ovlaštenog revidenta projekta saobraćaja i saobraćajne signalizacije je LBD-E12.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer saobraćaja i posjedovanje licence LBD-B12.

**Član 80**

**(Licenca ovlaštenog revidenta projekata tehnološkog procesa)**

(1) Šifra licence ovlaštenog revidenta projekta tehnološkog procesa je LBD-E13.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer tehnologije i posjedovanje licence LBD-B13.

(3) Na licenci iz stava (1) ovog člana se obavezno navodi oblast za koju se licenca izdaje, zavisno od stečenog zvanja.

**Član 81**

**(Licenca ovlaštenog revidenta projekta geodetskih radova)**

(1) Šifra licence ovlaštenog revidenta projekta geodetskih radova je LBD-E14.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer geodezije i posjedovanje licence LBD-B14.

**Član 82**

**(Licenca ovlaštenog revidenta projekta uređenja ozelenjavanja prostora, šumskih i poljoprivrednih zemljišta)**

(1) Šifra licence ovlaštenog revidenta projekta uređenja ozelenjavanja prostora šumskih i poljoprivrednih zemljišta je LBD-E15.

(2) Odgovarajuća stručna sprema za izdavanje licence iz stava (1) ovog člana je stečeno zvanje diplomirani inženjer šumarstva ili diplomirani inženjer hortikulture i posjedovanje licence LBD-B15.

**Član 83**

**(Licenca ovlaštenog revidenta projekta i elaborata zaštite od požara)**

(1) Šifra licence ovlaštenog revidenta projekta i elaborata zaštite od požara je LBD-E16.

(2) Izuzetno od uslova propisanih u članu 7. ovog pravilnika, odgovarajuća stručna sprema za izdavanje licence iz stava (1) ovog člana je:

a) posjedovanje licence LBD-B16;

b) sedmi stepen stručne spreme iz oblasti zaštite od požara;

c) najmanje pet godina radnog iskustva u struci.

(3) Licenca iz stava (1) ovog člana može se izdati licu koje ima:

a) licencu LBD-B16;

b) sedmi stepen stručne spreme iz građevinske, arhitektonske, tehnološke, sigurnosne, zaštite na radu, mašinske, elektro i druge tehničke struke;

c) najmanje sedam godina radnog iskustva u struci.

GLAVA III. STRUČNA KOMISIJA, REGISTAR I LIČNI PEČAT

**Član 84**

**(Način određivanja vrste licence)**

Vrsta licence se određuje na osnovu uslova utvrđenih ovim pravilnikom za svaku pojedinu licencu.

**Član 85**

**(Stručna komisija)**

(1) Ukoliko iz dostavljenih priloga uz zahtjev iz člana 5. Pravilnika nije moguće jasno odrediti vrstu licence, gradonačelnik na prijedlog šefa Odjeljenja, donosi odluku o formiranju komisije, koja određuje vrstu licence na osnovu postojeće dokumentacije.

(2) Komisija iz stava (1) ovog člana se sastoji od najmanje tri člana.

(3) Prilikom određivanja vrste licence iz stava (1) ovog člana, komisija kao osnov za odlučivanja uzima i:

1) oblast iz koje je položen stručni ispit;

2) vrsta završenog fakulteta;

3) stečeni stepen stručne spreme i zvanje.

**Član 86**

**(Registar licenci)**

(1) Odjeljenje vodi Registar licenci.

(2) U Registar iz stava (1) ovog člana obavezno se unosi:

a) vrsta licence;

b) broj licence;

c) datum izdavanja;

d) ime i prezime, zvanje lica kome se izdaje licenca;

e) jedinstven matični broj lica kome se izdaje licenca;

f) šifra licence.

**Član 87**

**(Lični pečat)**

(1) Lice koje dobije licencu pribavlja i koristi lični pečat.

(2) Lični pečat se koristi za ovjeru dokumenta.

(3) Vlasnik ličnog pečata je odgovoran za pravilnu i zakonitu upotrebu ličnog pečata.

(4) Lični pečat za lica koja posjeduju licencu za izradu prostorno-planske dokumentacije, izradu tehničke dokumentacije, građenje, nadzor nad građenjem i reviziju tehničke dokumentacije, je pravougaonog oblika, donje osnovice 4,00 cm i gornje osnovice 2,00 cm.

(5) U sredini pečata je ispisano ime i prezime lica koje posjeduje licencu.

(6) Ispod imena i prezimena ispisano je stručno zvanje.

(7) U donjem lijevom uglu ispod stručne spreme se nalazi šifra licence, a u donjem desnom uglu broj licence.

**DIO TREĆI - ZAVRŠNE ODREDBE**

**Član 88**

**(Sastavni dio pravilnika)**

(1) Sastavni dio ovog pravilnika je:

a) Prilog 1 - Obrazac licence za izradu prostorno- planske dokumentacije;

b) Prilog 2 - Obrazac licence za izradu tehničke dokumentacije;

c) Prilog 3 - Obrazac licence za građenje;

d) Prilog 4 - Obrazac licence za nadzor nad građenjem;

e) Prilog 5 - Obrazac licence za reviziju tehničke dokumentacije.

(2) Obrasci iz stava (1) nalaze se u prilogu ovog pravilnika i čine njegov sastavni dio.

**Član 89**

**(Prestanak važenja ovlaštenja izdatih po ranijim propisima)**

Ovlaštenja izdata fizičkim licima za projektovanje, građenje, nadzor nad građenjem i reviziju projektne dokumentacije, po propisima Bosne i Hercegovine, entiteta i Brčko Distrikta BiH, prestaju da važe na teritoriji Brčko Distrikta Bosne i Hercegovine u roku od 90 dana od dana stupanja na snagu ovog pravilnika.

**Član 90**

**(Stupanje na snagu)**

Ovaj pravilnik stupa na snagu danom donošenja i objavljuje se u "Službenom glasniku Brčko Distrikta BiH".

***Samostalni član Pravilnika o izmjenama i dopunama
Pravilnika o davanju ovlaštenja fizičkim licima za projektovanje, građenje, nadzor nad građenjem i reviziju projektne dokumentacije***

*("Sl. glasnik Brčko distrikta BiH", br. 18/2013)*

**Član 5**

**(Stupanje na snagu i objavljivanje)**

Ovaj pravilnik stupa na snagu osmog dana od dana objavljivanja u "Službenom glasniku Brčko distrikta BiH".